అరవిందరాయుడు దేవినేని

దేవినేని అరవిందరాయుడు, తెలంగాణకు చెందిన కవి, రచయిత, ఉపాధ్యాయుడు. అరవిందాలు (కవిత్వం), నానీ విహంగాలు (నానీలు) పేర్లతో తన రచనలు ప్రచురించాడు. ఉపాధ్యాయుడిగా పాఠాలు బోధిస్తూనే విద్యార్థుల్లోనూ కవితాసక్తిని పెంపొందిస్తున్నాడు.

జననం, విద్య 
అరవిందరాయుడు 1966, సెప్టెంబరు 22న ప్రభువరరాయుడు - అనసూయ దంపతులకు తెలంగాణ రాష్ట్రం, యాదాద్రి భువనగిరి జిల్లా, మోత్కూర్ లో జన్మించాడు. స్వగ్రామంలోని జిల్లా పరిషత్ ఉన్నత పాఠశాల పదవ తరగతి చదివి, హైదరాబాదు ఉస్మానియా విశ్వవిద్యాలయంలో ఎంఏ పూర్తిచేశాడు.

ఉద్యోగం 
గుండాల మండలంలోని పెద్దపడిశాల ఉన్నత పాఠశాలలో కొంతకాలం తెలుగు ఉపాధ్యాయుడిగా పనిచేసి, ప్రస్తుతం ఆత్మకూర్ లోని జిల్లా పరిషత్ ఉన్నత పాఠశాలలో తెలుగు ఉపాధ్యాయుడిగా పనిచేస్తున్నాడు.

వ్యక్తిగత జీవితం 
అరవిందరాయుడుకి సబితతో వివాహం జరిగింది. వారికి ఇద్దరు కుమార్తెలు (నాగశ్రీజ, శివశ్రీ) ఉన్నారు

సాహిత్య ప్రస్థానం 
తెలుగు మాధుర్యం ఉట్టిపడేలా సన్మాన పత్రాలు రాయడంలో అరవిందరాయుడు ప్రతిభ కనబరిచాడు. మోత్కూర్ లోని శ్రీరామలింగేశ్వరస్వామి పేరుతో రామలింగేశ్వర శతకం రాశాడు. అరవిందాలు పేరుతో 365 ఏకవాక్య కవితలను రాశాడు. ప్రజాభారతి సాహితీ సాంస్కృతిక సేవాసంస్థకు అధ్యక్షుడిగా తన సేవలు అందించి, ఆ సంస్థ తరపున పలు కార్యక్రమాలు నిర్వహించాడు.

రచనలు 
 అరవిందాలు (ఏకవాక్య ముక్తక కవితా సంపుటి): 2017 నవంబరు 16న మోత్కూర్ లో జరిగిన ఆవిష్కరణ కార్యక్రమంలో సాహితివేత్త డా. తిరునగరి, ఉద్యమసినీ రచయిత అభినయ శ్రీనివాస్, చిత్రకారుడు రంగస్థల నటుడు దర్శకుడు ఉత్తమ గ్రామీణ విలేకరి అవార్డు గ్రహీత ఎస్.ఎన్. చారి, యాదాద్రి భువనగిరి జిల్లా రచయితల సంఘం అధ్యక్షులు పోరెడ్డి రంగయ్య పాల్గొని పుస్తకాన్ని ఆవిష్కరించారు.
 నానీ విహంగాలు (నానీలు)

పురస్కారాలు, బిరుదులు 
 తెలుగు కవితా వైభవం నిర్వహించిన పోటిల్లో పాల్గొని 100 కవితలు చదివి `సహస్రవాణి శతకవితా కోకిల' బిరుదు పొందాడు.
 తెలుగు సారస్వత పరిషత్ లో జరిగిన కార్యక్రమంలో నందిని సిధారెడ్డి చేతులమీదుగా `సహస్ర కవిమిత్ర' బిరుదు అందుకున్నాడు.

గుర్తింపులు 
అరవిందరాయుడు రాసిన నానీ విహంగాలు పుస్తకాన్ని చదివిన భారత ఉపరాష్ట్రపతి వెంకయ్యనాయుడు రాయుడును అభినందిస్తూ లేఖను పంపాడు.

మూలాలు 

1966 జననాలు
జీవిస్తున్న ప్రజలు
నానీల కవులు
యాదాద్రి భువనగిరి జిల్లా రచయితలు
యాదాద్రి భువనగిరి జిల్లా కవులు
యాదాద్రి భువనగిరి జిల్లా ఉపాధ్యాయులు
కవిసంగమం కవులు
యాదాద్రి భువనగిరి జిల్లా వ్యక్తులు
యాదాద్రి భువనగిరి జిల్లా సాహితీ విమర్శకులు